На основу члана 27. ст 10. и члана 29. ст .4. Закона о јавној својини („Службени гласник РС“,број 72/2011, 88/2013…95/2018 ) и члана 40. ст. 7. Статута општине Чајетина  („Службени лист општине Чајетина“,број 2/2019), Скупштина општине Чајетина,на седници од  04. јуна 2020. године, донела је 



О  Д  Л  У  К  У
О ПРИБАВЉАЊУ НЕПОКРЕТНОСТИ  У ЈАВНУ СВОЈИНУ
РАДИ ПРОШИРЕЊА ПРОСТОРА ЗА ГРОБЉЕ У НАСЕЉЕНОМ МЕСТУ  МАЧКАТ

1. Општина Чајетина, прибавља у јавну својину:
- кат.парцелу број 741 КО Мачкат по врсти пољопривредно земљиште,по начину коришћења ливада 6 класе , уписана у лист непокретности број 138 КО Мачкат, власништво Драгана Дуловића, површине  191 m2
- кат.парцелу 742/1 КО Мачкат по врсти пољопривредно земљиште, по начину коришћења  ливада 6. класе,  уписана у лист непокретности број 138 КО Мачкат, власништво Драгана Дуловића, површине  1357 m2 , обе за износ накнаде од 730.656,00 динара ( словима : седамсто тридесет хиљада шесто педесет шест динара ).   
2. О прибављању непокретности у јавну својину из тачке 1.ове одлуке закључиће се уговор између именованог власника и Општине Чајетина у року од 30 дана након ступања на снагу ове одлуке.
3. Овлашћује се председник Општине Чајетина, Милан Стаматовић да у име Опшитне Чајетина закључи уговор из тачке 2.ове одлуке.
4. Уговор о прибављању непокретности из тачке 1.ове одлуке закључује се по претходно прибављеном мишљењу Општинског правобранилаштва, општине Чајетина и исти се оверава код јавног бележника.Трошкове овере сносиће Општина Чајетина.
5.Порез на пренос апсолутних права плаћа Општина Чајетина.
6. Ова одлука ће се објавити у „Сл.листу општине Чајетина“ и ступа на снагу у року од осам дана по објављивању.

О б р а з л о ж е њ е

Дана 04. децембра 2019.године Општинској управи Чајетина,одсеку за имовинскоправне послове обратило се Општинско правобранилаштво општине Чајетина захтевом за проширење сеоског месног гробља у насељеном месту Мачкат.
 Председник савета МЗ Мачкат Радован Анџић обратио се Општинском правобранилаштву поднеском од 25.11.2019.године број 10/2019  у коме се наводи да у МЗ Мачкат постоји потреба за проширењем гробља.
Општинско правобранилаштво је Општинској управи Чајетина доставило копију плана и извод из листа непокретности број 138 КО Мачкат из којих се може утврдити да је Драган Дуловић власник кат.парцела које се у циљу проширења сеоског гробља преносе у јавну својину Општине Чајетина.


Општинско правобранилаштво је доставило Општинској управи процену тржишне вредности предметних кат.парцела од Министарства финансија – Одељења за контролу издвојених активности Ужице број 100-464-08-389/2019 Г4АОЕ од 26.11.2019.год. којом je за предметне кат.парцеле утврђена вредност од 144 динара по m2.
Поступајући орган је у складу са чланом 109. Закона о општем управном поступку, ради изјашњења странака о захтеву Општинског правобранилаштва одржао усмену расправу дана 18.12.2019.год. о којој је сачињен записник. На наведеној усменој расправи Председник Савета МЗ Мачкат изјавио је да  се потреба за пренос у јавну својину предметних кат.парцела јавила због тога што се приступ постојећем гробљу врши преко фактички успостављеног пута на кат.парцели 742/1 као и због тога што су на предметним кат.парцелама већ сахрањивани људи као и да сматра да утврђена вредност предметних кат.парцела није одговарајућа јер су плацеви на потесу где се налазе кат.парцеле као и у ширем подручју села Мачката продавани по знатно вишим ценама.
На истој усменој расправи, власник предметних кат.парцела, Дуловић Драган изјавио је да  потврђује изјаву председника Савета МЗ Мачкат као и да сматра да је потребно да се  изврши пренос целокупних кат.парцела у јавну својину због тога што, ако би дошло до цепања предметних кат.парцела, не би имао економски интерес да задржи у својини остатак предметних кат.парцела. 
Општински правобранилац је на наведеној усменој расправи изјавио да прибављање предметних непокретности у јавну својину ради проширења гробља у селу Мачкат, као и ради регулисања приступа истом, на наведени начин, у конкретном случају представља једино могуће решење јер су предметне кат.парцеле већ узурпиране и дуже времена се фактички користе на наведени начин,тј. преко њих се врши приступ гробљу и на истим су људи већ сахрањиван, као и да је сагласан да се у јавну својину прибаве предметне кат.парцеле у целости, као и да предлаже да се ради утврђивања стварне тржишне вредности ангажује вештак одговарајуће струке.
У складу са предлогом Општинског правобраниоца, изнетим на усменој расправи, поступајући орган је Закључком број 46-28/19-02 од 21.01.2020.године одредио извођење доказа вештачењем ради утврђивања тржишне вредности земљишта означеног као кат.парцела број 741 и 742/1 обе КО Мачкат,потес Орнице, по врсти пољопривредно земљиште, по култури њива 6.класе и за вештака у наведеној управној ствари именовао Милету Радишића из Златибора, судског вештака пољопривредне струке.
Именовани вештак је доставио  поступајућем органу налаз израђен  на основу Закључка број 46-28/19-02 од 21.01.2020.године у коме је одредио тржишну вредност у износу од 472 динара по m2 за обе парцеле.
Поступајући орган је дана 03. марта 2020. године у просторијама Општинске управе у Чајетини, у складу са чланом 109. Закона о општем управном поступку, 
одржао усмену расправу ради  изјашњења странаке о цени одређеној од стране вештака. На наведеној усменој расправи Драган Дуловић изјавио је да је  сагласан са прибављањем у јавну својину целокупних парцела 741 и 742/1 обе КО Мачкат
по укупној цени од 730.656,00 динара, која је утврђена наведеним вештачењем, с тим да се пре доношења решења о прибављању у јавну својину и закључења 
уговора по истом правни субјекат који ће управљати гробљем обавеже писменом потврдом да без накнаде обезбеђује 4 гробна места за преносиоца, као и да  Општина Чајетина сноси све трошкове закључења и овере уговора, одговарајућих пореза и уписа истог у катастар. Општински правобранилац је затим изјавио да је  сагласан са проценом вредности земљишта као и са претходно наведеним захтевима преносиоца.
Имајући у виду постојање несумњиве потребе за проширењем гробља у Мачкату, као и да  у конкретном случају предметно прибављање непокретности представља једино могуће решење  а све са разлога што су предметне парцеле већ узурпиране и дуже времена се фактички користе као гробље и прилаз за исто, то су ипуњени услови прописани чланом  29. ст. 4 Закона о јавној својини.
Према одредбама Закона о јавној својини,о прибављању непокретности у јавну својину одлучује орган јединице локалне самоуправе одређен у складу са законом и статутом јединице локалне самоуправе, након чега се закључује уговор са власником непокретности,по претходно прибављеном мишљењу јавног правобранилаштва општине, као јединице локалне самоуправе. Чланом 29.став 4 Закона о јавној својини прописано је да се непокретне ствари могу прибавити или отуђити непосредном погодбом,али не испод од стране надлежног органа процењене вредности непокретности (код отуђења), односно не изнад те вредности (код прибављања),ако у конкретном случају то представља једино могуће решење. Предлог акта,односно акт о оваквом располагању мора да садржи образложење из кога се може утврдити постојање ових околности.
На основу свега изнетог,одлучено је као у изреци одлуке.


СКУПШТИНА ОПШТИНЕ ЧАЈЕТИНА
Број : 46-28/ 2019-02 од 04. јуна 2020.године


ПРЕДСЕДНИК
Скупштине општине
Милоје Рајовић

 
1
Штампано из система Инзем: 25.12.2020 08:00:51

